Peter Hummelgaard (S), 2025-01-28:
Mange tak for ordet, formand.
Og lad mig starte med – lig en række af de ordførere, der har været på talerstolen – først og fremmest at kvittere for alle de drøftelser, vi har haft sammen om det her forslag gennem længere tid.
Det startede jo, som flere rigtigt har påpeget, med beslutningsforslaget fra SF.
Men det er jo noget, vi selvfølgelig er vendt tilbage til i en række forskellige sammenhænge, særlig de partier, der også sidder i forligskredsene, både omkring politiet og anklagemyndigheden og kriminalforsorgen.
Så den ros, regeringen har fået for at fremsætte det her lovforslag, vil jeg sådan set bare gerne have lov at returnere til en række af Folketingets partier.
Som flere har været inde på, er partnervold og stalking meget alvorlige forbrydelser, som rummer dybt grænseoverskridende og også helt uacceptabel adfærd.
Derfor står det altså også højt på regeringens dagsorden, at vi sætter hurtigt og konsekvent ind over for dem, der udsætter andre for partnervold og stalking.
Der er i de seneste år taget flere vigtige skridt i forhold til at styrke indsatsen mod stalking og partnervold.
Og derudover lancerede regeringen i 2023 en handlingsplan mod partnervold og partnerdrab.
Med det her lovforslag tager regeringen det næste markante skridt i forhold til at styrke indsatsen over for bl.a. stalking og partnervold.
Lovforslaget har nemlig til formål at iværksætte en forsøgsordning med elektronisk kontrol som supplement til et opholdsforbud, den såkaldte omvendte fodlænke.
Fodlænken skal give en bedre beskyttelse af bl.a. ofre for stalking og partnervold og samtidig forbedre muligheden for at håndhæve opholdsforbud.
Med forsøgsordningen sender vi et tydeligt signal om, at det er den, der f.eks. udøver stalking, som også må bære byrden for at beskytte offeret mod den uønskede kontakt.
Det er ikke rimeligt, at det er offeret, der skal leve i utryghed i sit nærområde og få sin frihed begrænset.
Det er ikke offeret, der skal tage forholdsregler ved at undgå at færdes bestemte steder eller skifte til hemmelig adresse.
Opholdsforbuddet indebærer et forbud mod at opholde sig eller færdes i et nærmere afgrænset område, en såkaldt forbudszone.
Med lovforslaget foreslår regeringen at indføre en ny bestemmelse i tilholdsloven, hvorefter politiet kan beslutte, at en person skal bære en gps-fodlænke, der registrerer personens færden, en såkaldt elektronisk kontrol, som supplement til et opholdsforbud.
Og gps-overvågningen vil fungere således, at politiet orienteres af kriminalforsorgen, hvis der går en alarm i gps-overvågningssystemet om, at den kontrollerede person færdes eller opholder sig inden for forbudszonen.
Politiet vil herefter kunne vurdere, om der skal sendes en patrulje med henblik på at forhindre den kontrollerede person i at nå frem til offeret.
Et påbud om elektronisk kontrol give som et supplement til et opholdsforbud.
Det vil også være en betingelse, at den elektroniske kontrol er påkrævet for at sikre overholdelsen af opholdsforbuddet.
Når politiet skal vurdere, om det er påkrævet, kan politiet eksempelvis lægge vægt på, om der er en risiko for alvorlige overgreb, og om den kontrollerede person tidligere har overtrådt tilhold eller opholdsforbud.
Regeringen foreslår endvidere, at politiet som noget nyt får mulighed for at lægge vægt på politiets responstid i forbindelse med fastlæggelsen af en forbudszone.
Responstiden er i det her tilfælde den tid, der går, fra politiet modtager en orientering fra kriminalforsorgen om en alarm, til politiet er fremme på det relevante sted, f.eks. ved offerets bopæl.
Ændringen har til formål at styrke politiets mulighed for at nå frem til stedet og derved forhindre potentielle overgreb.
Der lægges desuden op til, at den kontrollerede person kan indbringe afgørelsen om elektronisk kontrol for domstolene efter den samme adgang, som gælder for opholdsforbud.
Og endelig foreslår regeringen, at der indsættes en bemyndigelsesbestemmelse, hvorefter justitsministeren kan fastsætte nærmere regler om elektronisk kontrol.
Der kan f.eks. fastsættes regler om, at den kontrollerede person skal oplade gps-fodlænken.
Og jeg håber selvfølgelig også, at forsøgsordningen ligesom i Norge viser sig at have en afskrækkende effekt på potentielle voldsudøvere.
Med de bemærkninger ser jeg frem til den videre behandling her i Folketinget.
Og jeg står naturligvis til rådighed for at besvare de spørgsmål, der måtte være i den forbindelse.
Tak for ordet.